**2.1. Адиб асарларида бош қаҳрамоннинг индивидуал**

**табиати талқини**

Мустақилликдаври насрига сезиларли ҳисса қўшиб келаётган истеъдодли адиблардан бири Нормурод Норқобиловдир. Ёзувчининг ўзига хос бадиий ифода тарзи жаҳон адабиётининг илғор анъаналарини ўзлаштириши ва миллий адабиёт тажрибаларини давом эттириши натижасида поэтик усуллар синтези ўлароқ юзага чиқади. Ёзувчи ўз ижодида ифоданинг қабариқлиги, тасвирнинг теранлиги, мазмун ва руҳий ҳолат манзараларининг ранг-баранглиги билан инсонни бадиий тадқиқ этишга тинимсиз ҳаракат қилинмоқда. “Шу нуқтаи назардан қарайдиган бўлсак, инсон бадиий асарда барча қирралари билан бирдек намоён бўлиши лозим. Зеро, инсон ўз яшаш тарзи ва мавжудлигига кўра, ҳам табиат, ҳам жамият билан мустаҳкам алоқада, айни пайтда, энг аввало, шахс сифатида ўзига хослиги, руҳияти, қалб кечинмалари, орзу-умидлари билан бошқалардан фарқ қилувчи индивид сифатида ўзлигини намоён қиладиган хилқатдир. Демак, бадиий асарда кўтарилган барча глобал муаммолар бадиий асарда кўпроқ... намоён бўлаётгандек кўринади”. Таъкидланганидек, инсоннинг бутун оламини бадиий талқин этиш жараёнида, унинг англаб бўлмас мураккаб хилқат экани кўзга ташланади. Шу жиҳатдан қаралса, Нормурод Норқобиловнинг ҳар бир асарида ўзига хос тарзда инсон қисмати, руҳий-психологик кечинмаларининг ифодаси мавжудлигини кузатиш мумкин.

Кейинги йилларда замонавий ўзбек адабиёти турфа хил оҳангларга йўғрилган бўлиб, ҳаёт воқелигини ва инсон изтиробларини ўзига хос тарзда талқин этишмоқда. Бу эса бадиий-эстетик тафаккур тарзининг моҳиятан ўзгариб бораётганлигидан далолат беради. Адиблар ижодида тасвир услубдан фойдаланиш билан бир қаторда, ноанъанавий бадиий талқин ҳам етакчилик қила бошлади. Бадиий адабиётдаги бундай ўзгаришларни барча адабий жанрлар таркибида кузатишимиз мумкин.

Ўзининг бир қатор ҳикоя ва қиссалари билан ўқувчилар қалбидан мустаҳкам ўрин олган адиб асарларида инсоннинг қалб қаъридаги изтироблари, инсонийлик, унинг турли хил кўринишлари, руҳий зиддиятлар жуда теран талқин этилган. Кейинги йиллар адабиётида шакл ва мазмун қамрови, маъно-моҳияти билан бадиий тафаккур оламида турли хил мавзудаги асарлар бўй кўрсата бошлади. Айниқса, янгиланаётган бадиий тафаккурга сезиларли ҳиссасини қўшиб келаётган Нормурод Норқобилов насрида бунинг ёрқин ифодаси кузатилади.

Адабиётшунос олим Умрзоқ Ўлжабоев қайд қилганидек: “Бу асарларни ўқишдан қоладиган таассурот шундай: аввало, муаллифларнинг ҳаётни, одамларни билиш малакаси ҳам, тажрибаси ҳам ниҳоятда ошган; тасвир объектининг ички қатламларига кириб бориш маҳорати ғоят мукаммаллашган; ҳар бир ижодкорга хос бўлган услубий хусусиятлар янада қатъийлашган”.

Ҳақиқатдан ҳам, 70-80 йиллар адабиётига кириб келган бир қатор ижодкорлар каби Нормурод Норқобилов асарларидаги рангин тасвирларда ҳам ана шу ҳолатни кузатиш мумкин. Бу давр ижодкорлари яратган асарлар ўзбек насрини хилма-хил талқини асосида ҳаётни, инсонни, борлиқни теранроқ англашга эътибор кучайди. Шундай экан, бугунги адабиётимиз қиёфасини жиддий тадқиқ этишга бўлган саъй-ҳаракатлар натижасида нафақат маънавий-ахлоқий масалаларни таҳлил қилиш, балки адиб яратаётган бир-биридан фарқ қилувчи характерлар, аниқроғи, замондошларимиз онг ва қалбида кечаётган зиддиятлар, орзу-армонларининг бадиий талқинда ўз ифодасини топаётганлигига эътибор қаратиш муҳим саналади. Бадиий адабиётдаги бундай ифода жилолари ўзбек ҳикоячили ва қиссачилиги тараққиётида ҳам кўзга ташланмоқда. Худди мана шу жиҳатларни таҳлил этиш, бадиий адабиёт тараққиётидаги поэтик хусусиятларни ёзувчи асарлари таҳлили орқали унинг бадиий маҳорати қирраларини кўрсатиш жуда ҳам долзарб, албатта. Болалик инсоннинг борлиғини намоён этувчи бир даврдир. Бу даврда ҳамма нарсани билишга бўлган қизиқиш инсонни турфа кўчалардан олиб ўтади. Охир-оқибат тафаккур тарзига эга бўлган инсон болаликнинг ёрқин хотираларинигина эслаш, ундан хулосалар чиқариш имконига эга бўлади.

Худди шу ўринда истеъдодли адиб Шукур Холмирзаевнинг “Банди бургут” ҳикоясини ҳам алоҳида қайд қилиб ўтиш жоиздир. Асарда инсон ва нобобот оламининг узвий бирлиги билан бир қаторда, озодлик ва эркинлик тафаккур кишиларигагина эмас, балки турфа хил табиат мавжудодларига ҳам хос эканлигини, бу эса инсонни олам ва одамга теранроқ назар солиш имконини беради. Болаларга хос характер қирралари жуда гўзал талқин ифодасини топган. “- Барибир бу ўлади, ўғлим, - деди раис бобо. – Ўлмайди! – деди Йўлдош йиғламсираб. – Шунчаки эркинликни, учишни соғинган”. Шукур Холмирзаев асарларида ҳам инсонни англашга бўлган турфа хил талқинлар юксак даражада ифодасини топган. Бу ўринда биз инсон ва олам бирлигининг ўзига хос қонуниятлари мавжудлигини таъкидламоқчимиз. Ана шу анъаналардан Нормурод Норқобилов ҳам озиқланганлигини, талқин хусусиятларида намоён бўлишини кузатиш мумкин.

Нормурод Норқобиловнинг Олам ва одамга теранроқ назар солиш имконини берадиган ва унинг замирида инсон фожиаси мавжудлигини англашга интилди. “Етим қолган гуллар” ҳикоясида қаламга олинган ҳаётнинг аччиқ воқеалари инсон руҳиятига монанд ҳолда талқин этилади. *“Қайноқ гармсел ҳар қутурганда, шаҳарча қуюқ тўзон ичида қолади. У бийдек даштнинг қоқ киндигида бўй ростлаган бу шаҳарчани ер юзидан супуриб ташламоққа аҳд қилгандек, тўлғаниб, юлқиниб, қуюн уюриб эсади... Гармсел азалдан яшил рангни ёмон кўради. Дашт сап-сариқ. Шаҳарча ҳам шу тусда. Дарахтлар эса яшил доғдек жуда хунук кўринади кўзига”.* Н.Норқобилов ёзганларига назар ташласак, табиат талқини ёки пейзаж тасвири билан бошланиб, инсон қалбига ҳамоҳанглик касб этади. Яшил ранг инсон руҳиятига меҳр таратади, худди баҳор фасли инсон ҳаётини янгидан кашф этишга чоғлангандек, характер руҳиятига боғланади. Адабиётшунос Дамин Тўраев ёзади: “Жаҳон классик адабиёти тарихидан маълумки, ижодкор асарида тасвирланган бадиий ғоя муайян замон ва маконда яшаган, яшаётган инсонларнинг тақдирлари воситасида, воқеада кўринадиган характерлари орқали жамиятга эстетик таъсир кўрсатади. Баъзи асарларда воқеа, баъзиларида қаҳрамон характери, баъзиларида ижтимоий масала, муаммонинг ўзи асар сюжетини ҳаракатлантиради”.

Ҳақиқатдан ҳам, қаҳрамон руҳияти воқеликка китобхон диққатини қаратишга, шамолдаги эсишни ўткинчи, худди инсон умри каби эканлигини англаш мумкин. “Етим қолган гуллар” ҳикоясида тасвирланганидек, гармсел қутиришда давом этар, айниқса, атиргуллар билан қасдлашгандек, басма-басига у ёқдан бу ёққа тебратарди. Ана шундай талқинлар давомида, оламга, борлиққа назар солиб турган жувоннинг нигоҳи атиргуллар орасидаги чиқиндига тушади ва бундан даҳшатга тушади. Жувоннинг аламли кўзларидан ўт чақнаб кетгандек бўлдию, аммо бу дардни кимга айтишни билмай, ўнлаб уйлардан биридан айбдорни топмоқчидек атрофга яна назар ташлайди. Жувон буни атай тўккан, деган хаёлга борарди. Бу ўринда, ижодкор лоқайдлик ботқоғига ботиб бораётган, гўзаллик ва ёруғликни ҳис қила олмайдиган кимса қисматига шахс қисматини, унинг дунёқарашидаги инсоний тушунчанинг мажруҳ ҳолга келиб қолганига эътибор қаратади. Асарга назар солсак, гармсел ва жувон образи алоҳида эътиборга лойиқ. Аммо шу кичик бадиий талқинда адиб тубанлик сари чўкаётган баъзи инсонлар образини умумлаштиради. Жувоннинг атиргулларга меҳрини, ҳатто гармселга бардош бераётганлигини, онгли тафаккурли инсон эса буни англашга, ҳис этишга ожизлиги қайд этилади. *“Шу пайт ахлат тўла челак кўтарган бир йигитча пайдо бўлди. У эринчоқ ҳаракат-ла эшикдан берида тўхтаркан... У наридаги тўкиндихонага ўшшайибгина қараб қўйди-да, сўнг челагини кўтарганча, гуллар томон зипиллади”.* Бу ўринларда тасвирга олинган кимса ички дунёсини ёритишга хизмат қилувчи талқинлар замирида жуда катта маъно борлигини кўриш мумкин. Шунингдек, оз бўлса-да, англаш ва ҳис этишдан қиёфаси маҳрум кимсалар қисмати ҳам кўз ўнгимизда жонланади. Баъзи одамларнинг ўз умрининг баҳорини ҳам англамаслиги, бу эса бир кун келиб қалб зулматига маҳкум бўлишини англашимиз зарурдек. Бундай характердаги инсонларнинг ўз ақли билимидан эмас, нопоклигидан муаттар ҳид таратишга уринаётган рамзий маънодаги гулларгина эмас, бир кун келиб жамият ва табиат ҳам зарар кўришини теранроқ ҳис этишга чорлайди.

Адибнинг “Кураш” ҳикояси энг муҳим ўзбекона миллийлигимиз рамзларидан бири бўлган кураш ҳақида. Қадимда ўзбек тўйларимиз повлонлар йиғинисиз ўтмаган. Ана шундай йиғинларда тўй эгаси атаганини ўртага ташлайди. Сўнг полвонлар ўртага тушиб беллашади. Қисса воқелигига кўра Обрў талаб Бойғозихоннинг тўйи дабдаба билан ўтган бўлса-да, тўйнинг овозини эртаси билан тарқалган шов-шув ўз ортида қолдирди. Барча тўйнинг довриғини унутишиб, Ҳамида момо аҳволи ҳақида ғийбатлашадилар: Ҳол сўраб эшик қоққанлар эса бу гап сўзларнинг мутлақо тескарисига гувоҳ бўлишади. Табиатан феъли бир мунча тор, тўғри сўз, қатъиятли, Тўра полвон деб ном қозонган полвоннинг қизи Ҳамида момо образи, асарида ҳалоллик, тўғрилик тимсолидир гўё – “От изини той босар” деган нақл бор халқимизда. Тўра полвоннинг ўғли бўлмаса-да, бир ўғилга тенг келгулик виждонли, ориятли, курашнинг бор сир синоатини биладиган ва унга қатъий амал қиладиган, полвонман деган йигитларнинг бир нечасини курагини ерга теккизган, кураш деган томирларидаги қони жўш урадиган алпликни севувчи қизи бор эди. Зотан кураш аёллар учун у қадар муносиб бўлмаса-да, қадимдан момоларимиз ана шундай куч-қудрат ва маҳоратга эга бўлганлар. Ҳамида момо ана ўша момолар қаторида эди. Ҳар нарсага қизиқувчан ва талабчан инсон зоти, борлиқни ўз қаричи билан ўлчайди. Йўқловчилар ҳам шу йўлдан боришини маъқул кўришди. Улар ўз билганларидан қолишмайди, момонинг гапидан кўра ўзларининг тасаввурларига кўпроқ ишонишади. Асарда Ҳамида момонинг табиати яқин дугонаси Майрам чаққон образи воситасида улар орасидаги диалогларда очилади.

*“Улинг келди, –Майрам чаққон дугонасини турткилайди.*

* *Кутиб оладиган хотини бор, – Ҳамида момо ҳолатини ўзгартирмайди.*

*Бунча дийданг қаттиқ.*

*– Бўларим шу! – Ҳамида момонинг кўзлари энди кўкда оҳиста парвоз қилаётган бургутга қадалади. – Сенга ўхшаб икки бет эмасман, иршайганга иршайиб”.*

Энанинг қарашида шундай бир истеҳзо мавжуд эдики, бу на ғазабга ўхшарди, на пичингга. Ботирнинг қўрқоққа марднинг номардга қарашига ўхшаш нимадир эди бу. Бу хил қараш қаршисида киши ўзини майда ва арзимас ҳис этарди.

Шомурод полвон беихтиёр кўзларини олиб қочаркан, яқиндагини худди шу хил қарашга яна қаердадир дуч келганини ўйлайди.”

Ҳамида момонинг Шомурод полвон исмли ўғли бўлиб, у ҳам полвонлардан саналади. Ўғлининг курашларда қатнашиб совриндор бўлиб юрганини билган Ҳамида момо ғурурланиб қўярди. Кунларнинг бирида дугонасига кўнгил ёрган момо, ўғлининг ғирромлигини айтиб ҳасрат қилди. Эркак киши учун бу иснод эди. Момо тили билан айтганда, бу сирни йигит кўп давраларни кўрган мардларга хос тарзда, вазминлик билан кўз қарашлари орқали Шомурод полвоннинг ғирромлигини унга айтди. Эр йигитнинг эгилгани ўлгани, деган халқона нақл бор. Ғирромлик эса эгилишдан ҳам ёмондир. Ўғлининг ғирромлигига гувоҳ бўлган Ҳамида момо кўксида нимадир жунбушга келади. Унинг қалбида уят ва нафсоният, орият ва ҳамият, нафс ва виждон тўқнашди. Уларнинг ғавғоси тоғдай қаддини синдирди қўйди. Ғам-ташвиш инсонни ичдан емиради. Лекин иснодга қолиб ўлишни ғурур хоҳламайди. Ҳамида момо қалбидаги ҳасратлар асарда шундай келтирилади: *“Момо айтмоқ истайди. Аммо ҳасрати тилига кўчмай дилида чарх ура бошлайди. Ўлим бел олишадиган бўлгандан бери давраларга яқин бормайман, деди тили эмас, дили сўзлаб, кўзимдан қўрқаман, сўнг ғайратим қўзиб, юрагим ҳапқиради. Тунов куни фалокат босиб бориб қопман десанг. Қарасам, Шомурод соригина бир йигит билан беллашаяпти. Бирровгина томоша қилай-чи дебман мен ўлгўрам. Одамлар орасидан қараб турибман. Улим бавосининг қўлини қилиб бор, киши кўзи илғамай қолади. Ғирром қилиқ. Ёмон қилиқ. Эркакка хос бўлмаган қилиқ. Бу қилиққа дуч келган полвоннинг нафаси ичига тушиб кетади”.*

Ўз ўғлига курашнинг ҳалол олишув дунёсини кўрсатишни истаб Шомурод полвон билан олишади. Бироқ Ҳамида момонинг ўғли Шомурод полвонга ҳали бу дам синоатларини билишга эрта эканлигини қуйидаги вазият кўрсатади: *“Сигирдай бўмай ўлай мен. Жасадимни эплаёлмай ўзим йиқилиб тушдим. Белбоғи бўш экан, қўлим чиқиб кетди.*

* *Ҳозир юргандир тоза ичи ачишиб?*
* *Эна, сизга курашни ким қўйибди деб устимдан кулиб юрибди.*
* *Қўлимдан кемайди-да, эмасам, шу улунгни ўзим…*
* *Қўлим тузалсин, ернинг кўзига ёпаман мен уни.*
* *Вой, ўлай, ҳали тағин олишмоқчимисан?*
* *Эмасам-чи!- Момо дугонасига баланддан боқади”.*

Мағлубият аламини тотмаган момо учун эса бу ҳақиқий фожиа эди. Асарда бургут, ўлаксахўр қушлар рамзий маънода келтирилган бўлиб, бургут ҳалол, тўғри, ор-номусли, аёл киши бўлса-да, йигитларга хос жўшқинлик билан курашни севувчи Ҳамида момо тимсолидир.

Ўлаксахўр эса ўз навбатида юқорида таърифи келтирилган Ҳамида момонинг ўғли Шомурод полвон образига паралел тимсол дейиш мумкин. Қиссада Ҳамида момонинг шундай сўзлари бор: “Ёмон полвоннинг онаси бўлгунча... Отамнинг арвоҳини чирқиллатиб қўймайман мен!..” Момо кириб келган ўғлининг юзига қарашни истамай самода сокин қанот қоқаётган бургутни кузатади. Чунки у ғирром қилмайди у ҳалол-пок. Ҳамида момо руҳиятидаги улуғворликдир гўё, шу тобда ўғлининг нақ қаншарида табассум қилиб турганини кўриб, унга шундай назар ташладики, Шомурод полвон беихтиёр кўзларини олиб қочади, чунки у бу тахлит қарашга аввал ҳам дуч келганди-да, қаршисидан чиқиб момо кўнглини кўтармоқ истаган Шомурод полвон бу тахлит онасига енгилишини хаёлига ҳам келтирмаган эди. Бу воқелик асарда шундай тиғиз чизгилар билан кўрсатиладики, гўё Ҳамида момонинг курашчи аждодлари уни қўллади дейсиз*: “Ўғлининг вужуди таранглашаётганини сезаркан, салдан сўнг жиддий қаршиликка ўтганини ҳис этади. Бу қарши ҳаракатдан момо роҳат олади. Истаги тийиқсиз бир куч олади. Майиб қўли ростланиб, ўнг яғринини “рақиби” томон хиёл-хиёл эгаркан димоғида ўткир тер ҳиди, отаси Тўра полвоннинг давра айланишлари кўз ўнгида бир зум акс этди-да, қизлигида сўнгги бор айтган ўша хитоб бўғзидан қучади. Ҳовлини тўлдириб ташқарига тошиб чиқади.*

*–Ё-ё, пирим!*

*Ўз хитобидан қулоғ очилиб, кўзи равшанлашган Ҳамида момо ўғлини оёқлари остида кўради”.*

Шунга кўра, Нормурод Норқобилов ҳикояларида инсон руҳи, дунёқараши ва интилишларини миллий заминдан озиқланган образлар оламига сингдириш ҳолати теран бўй кўрсатади.

Адабиётшунос Баҳодир Саримсоқов қайд этганидек: “Бадиий образнинг ўзига хос белгилари, бетакрор қирралари борки, улар адабий турлар, жанрларнинг турли тарихий тараққиёт босқичларида ўзларини турлича намоён этиб келди”. Замонавий ўзбек адабиётида ўзининг “Юлдузлар мангу ёнади” қиссаси билан полвонларнинг мардона ҳаёт тарзини истеъдодли адиб Тоғай Мурод тасвирлаб бергани барчага маълум. Н.Норқобилов “Кураш” ҳикоясида шу анъанани давом эттирди. Образлар кўламини кенгайтирди.

Нормурод Норқобилов “Ажал чорлаган кун” ҳикояси кўнгилдаги бир қатор ҳисларнинг бир умр давомида ҳеч вақт сўнмаслигини, доимо жўшқин ва уйғоқ бўлишини кўрсатиб берувчи асарларидан биридир. Ҳикояни ўқиш мобайнида ҳис-туйғуларнинг курашига, бирининг устидан бири ғолиб, бирининг эса мағлуб бўлганига гувоҳ бўлиш мумкин.

Истеъдодли адабиётшунос олим Абдуғафур Расулов қайд қилганидек: “Нормурод Норқобилов – ўндан ортиқ қисса, қанчадан-қанча ҳикоялар муаллифи. Унинг асарларида ҳайвонот ва инсонлараро мураккаб муносабатлар тасвирланади. Ёзувчи гоҳ набобот (яшил табиат), гоҳо жамодот (тоғу тошлар, қир-адирлар) оламига назар ташлайди. Унинг “Қоялар ҳам йиғлайди” қиссасида инсон ва тош, тоғ ва одам боғлиқлиги маҳорат билан очилган. Ҳайвонот оламини яшил дунё – набототдан ажратиш мумкин эмас. “Паҳмоқ” қиссасидаги айиқ ўзини дўлана, зирак, олма сингари меваларга уради. “Тоғ одами” қиссасининг қаҳрамони Жондош жарликка қулайди. Қояда ўсган дарахтнинг чайир шохи Жондошни “тутиб” қолади. Ёзувчи ҳайвонот, набобот, жамодотаро алоқаларнинг ўта табиий тасвирига эриша олади. Бу, аслида, табиий ҳол: ҳайвонот, наботот, жамодот бир ота-она фарзанди. Улар одамдай туғилганлар”.

Адибнинг “Ажал чорлаган кун” ҳикояси инсон қалбидаги гўзалликни кашф этишга қаратилган бўлса-да, бу гўзалликнинг боисини ҳис эта олганлар қисматини асардаги воқеалар ривожига синдириб юбориш ҳолати кўзга ташланади. Ҳаёт ҳақиқатининг реал талқини фожиаларга узвий боғланиб кетгани учун ҳам ҳикоя бадиий жиҳатдан мукаммал чиққани сезилади. Қайд қилинган хусусиятлар адиб асарларидаги турли тоифадаги образларида ўз ифодасини топганлигини кузатиш мумкин. “Ажал чорлаган кун” бошқа баъзи асарлари каби инсон ва табиат, одам ва борлиқ ўртасидаги мураккаб ҳодисалар баёнига бағишланади. Асар қаҳрамони ҳақидаги қуйидаги тасвирлар ўқувчи эътиборини тортади: *“Кампир қарғана-қарғана ковушини кияркан, имиллаб ҳовлига тушади. Эран-қоран юз-қўлини ювиб, сўнггина дарвозани очади. Орада ҳовли юзида тинчгина ётган итга заҳрини сочиб олади. Унинг қарғишидан девор устида чўнқайиб, ўзига оро бераётган тарғил мушугу, чуғурлашаётган чумчуқлар ҳам четда қолмайди”.* Кекса кампирнинг ҳовлидаги ҳаракатларини узоқдан кузатиб турган ит уларни ҳар кунги воқеадек қабул қилишга кўникиб қолган. Бу итнинг номи эса Ёвқур бўлиб, инсоннинг энг садоқатли дўсти бўлиб, ҳикояда садоқат тимсоли сифатида намоён бўлади. Унинг одамлардек, хаёллар оғушида қолиши, мурғак бир болага меҳр қўйиши каби тасвирлар асосида итнинг психикаси шакллантирилади. Асарда воқелик Ёвқур итнинг ўз умри поёнига етаётганини сезиб, тинчгина кўз юммоқ учун холи жой ташвишига тушиб ҳовли дарвозаси очилишини кутиб ётиш тасвири орқали ифодаланади. Бундай холи жойни у ўзи яшаётган шу кичкинагина шаҳарчадан топиши амри маҳол эди. Унинг бир умиди даштдан эди. Асар бошидаёқ берилган бу тугунни воқелар ривожи орқали ечимга томон силжиши мобайнида ҳикоя моҳияти аниқроқ англашилади.

Дашт – Ёвқурнинг туғилиб ўсган макони ҳисобланади. Даштдаги эркинликни, меҳр-муҳаббат нурларига ошуфта, ишонч шабадаси еладиган, садоқат майсалари унадиган заминни баъзан у қаттиқ қўмсайди. Дашт истаги унда шу қадар кучли бўлса-да, ит файзли ҳовлини ҳам ташлаб кетиш жуда қийин эканлигини ҳис этиб яшайди. Ҳовлида ғимирлаб юрган одамларнинг бирортасини ит болачалик яхши кўрмайди*. “Бу ҳовлида уни кунда икки бор ялоққа тўкиладиган хўрак эмас, тийраккина болакай тутиб туради. Болакайнинг қарашлари катталариникига сира ўхшамайди, ғоят беғубор. Ит унинг юзи-кўзидан тўйиб-тўйиб ялагиси келади. Аммо Ойсулув кампир бунга изн бермайди. Болани турткилаб, итни калтаклаб қолади Шунинг учун бўлса керакки, болаларга хос, беғубор меҳрни унинг қора кўзларидан топгандек бўлади. Болакай доимо ити Ёвқурни кўрганида кўзлари қувончдан порлар, унга қараб чопиб борар, шу тариқа ит ҳам унга интилар, ҳаётда топмаган меҳрини боладан олишга интиларди: “Катталар аралашгунча бўлмай болакайнинг юз-кўзидан ялаб-юлқашга улгуради. Оқибат, болакай силкинади, ит тепкиланади. Бунақа пайтда болани ҳимоя қилиш-қилмаслигини билолмай, итнинг боши қотади... У аёлларнинг оҳ-воҳидан ёғоч инига кирибгина қутилади”.* Ҳа, Ёвқур безовталана бошлайди, умри бу ерларда тугаётганлигини жуда теран ҳис этадики, ҳатто унинг тушларида ҳам маълум бўла бошлайди. Ёвқурни ўз аждодларининг пок-руҳи ўзига чорлаётгандек туюла бошлайди. Бу чорловнинг замирида ёмон бир ҳис борлигини англайди. Бу кўримсиз ҳовлида ит узоқ йиллик умрини ўтказди, шунинг учун бундаги барча нарсалар таниш, уларга меҳр қўйиб улгурган эди*: “Куни битаётганини бугун тунда тасодифан сезиб қолди. Аждодларининг тимсоли бўлмиш улкан малла ит бошида юлдузлар ғужғон ўйнаган тепаликда чўнқайиб узоқ ва узоқ увлади. Уни ёнига чорлади. Ёвқур улкан бу малла итни илгари ҳам тушида кўп кўрган. Аммо бу сафарги чорлови бўлакча эди. У туши туфайли эмас, ичдан куни битаётганини сезганди. Кетмоқ керак, имкони борича тезроқ. Бироқ видолашмасдан кетмоғи ҳам қийин эди”.* Ёвқурнинг руҳиятида болага нисбатан меҳр шу даражада эдики, ўрнидан туриб, деразага яқинлашади, болакайнинг норасталарга хос гулдек нафис исини олгач, аянчли ғингшийди унинг қизил туфлисини узоқ ҳидлайди. Ҳовлида изғиб барча нарсаларни бир ҳидлаб гўёки видолашаётгандек бўлади. Бутун ҳовли аҳли билан видолашар экан, танини маъюс бир ҳорғинлик эгаллаб бораётганини ҳис этиб, йўл бўйи бот-бот ортига боқиб болакай соғинчи дилини ўртайди. Болага берилган меҳрни ҳеч нарса билан ўлчаб бўлмасди, аксинча, бола ҳам ўз навбатида, унга меҳр қўйган эди. Атрофдаги шовқин-сурон эса кўнгилни жуда хира қилади. Шу тариқа бир маромда йўртиб бораркан изтиробли, аламли кунлар кўз олдидан бир-бир ўтади. Асарда унинг машаққатли ҳаёти қуйидагича талқин этилади. *“У бошини бир ён буриб, ҳовлига сўнгги бор назар ташларкан, намли кўзларини дарвоза, бўғот, ишкому баланд деворга бир-бир тикиб, гўё қай томонга юришини билмаётгандек, шу алпозда бир пас туриб қолди. Сўнг кўча адоғини кўзлаб, аста йўлга тушди. Бир оз юргандан кейин кўча бўйидаги улкан ёнғоқ дарахти томон беихтиёр бурилди. Одатига биноан ёнғоқ теварагида искаланар экан, кеча тунда бу ерга қайси жониворлар келиб-кетганини зумда аниқлади”.* Ҳикояда худди онгли инсондек тасвирланган Ёвқур ботинида катта армони бор – у даштлардаги эркин ҳаёт. Аммо инсон зоти итни эрксизликка маҳкум этади. Унинг эркин ҳаётини дўзахга айлантирган, борлиғини, қалбини сим тўрларга солиб мажруҳлаган эди. Икки машина сиғарли ёғоч кўприк устида юкхонаси очиқ турган қизил “Жигули”га эътибор қилар экан, юрагининг бир четида қоронғулик пайдо бўлганлигини ҳис этади. Бундай разолатга чидай олмагани сабаблими, аччиқ-аччиқ ғингшишга мажбур бўлади. Бунинг ўзига хос сабаблари бор эди*: “Кенг даштдан, бахтли онлардан уни мана шу хилдаги қизил “Жигули”да тортиб олишганди-да. Бу нарса жониворнинг хотирасида яхшигина сақланиб қолганди. Унгача у бахтиёр эди”.* Бу тасвирларда табиат оламининг инсон ҳаёти билан чамбарчас боғлиқлигини, инсоннинг эса шафқатсизлик сари қадам қўйганлиги кузатилади. Таъкидлаш жоизки, ҳикояда инсоннинг нечоғлик мураккаб мавжудот эканлиги ёрқин намоён этилган. Буларнинг барчаси адиб поэтик тафаккурининг бетакрор меваси бўлган Ёвқур итнинг нигоҳи, қайта эслаш орқали баён қилинади. Сувонқул маккор Талъат билан ака-ука тутиниб, йиллар давомида асраб келаётган, инсондан қизғанаётган итидан ҳам воз кечиш даражасига етади. Ёвқурга назари тушган Талъатга совға тариқасида бериб юборади. Унгача Ёвқурни сўрагувчилар келганда кўр ва карга айланиб оларди. Аслида уларнинг ака-укачилиги ҳам худди шу манфаат асосига қурилгани маълум бўлади*. “– Ака, шу сизга ёқдими? – Сувонқул минг қўйли бойдай керилди. – Ёққан бўлса, олинг! Ҳеч кимга бермаганман, лекин сизга бераман. Чунки сиз акамсиз. Сиз учун керак бўлса, жонимниям ҳадя қиламан. Бу ҳаром бир жонивор экан. Олинг, ака! Оти Ёвқур. Ўзим қўйганман отини. Бўри оладиган кучук-да бу. Олинг, сизга ҳадя бу, ака!”.* Ёвқурнинг ҳам бир вақтлар ўз эрки бўлганлигини, аммо йиллар давомида эрксизлик ва тутқунлик унинг ҳам ичидаги дардларини исён даражасига етказади.